ZAPISNIK

13. sjednice Vijeća Mjesnog odbora Kupinečki Kraljevec I.,
12. svibnja 2022. (četvrtak),

 početkom u 20,30 sati
Nazočni članovi Vijeća: Žarko Vučak, Ivana Pogačić, Stjepan Barić, Lucija Josipović i Darko Pereković.
Zapisnik vodi: Lidija Špišić, stručni referent za rad tijela mjesne samouprave.
Predsjedava Žarko Vučak, predsjednik Vijeća.

         Predsjednik Vijeća, pozdravlja nazočne, konstatira da sjednici nazoče svi članovi Vijeća, što znači da Vijeće može pravovaljano odlučivati te otvara 13. sjednicu Vijeća. 
      Predlaže da Vijeće započne s radom te da se prije usvajanja dnevnog reda usvoji zapisnik 12. sjednice.

      Bez rasprave, jednoglasno (5 “za”), Vijeće prihvaća tekst zapisnika 12. sjednice.      
      Budući da nema prijedloga za izmjenu i dopunu, Predsjednik Vijeća daje prijedlog dnevnog reda na glasovanje. 
      Vijeće je jednoglasno (5 ”za”) usvojilo slijedeći
dnevni red:
1.  Manifestacija „Ivanje u Kupinečkom Kraljevcu“ - rasprava
2.  Prijedlog zaključka o prijedlogu utroška sredstava s pozicije "ostali nespomenuti rashodi“ i Prijedlog 

     zaključka o odobrenju korištenja sredstava s pozicije „ostali nespomenuti rashodi poslovanja“

3. Prijedlog zaključka o potrebi izmještanja stupova niskonaponske električne mreže u ulici Starjak

4.  Dječje igralište - informacija

5.  Imenovanje trga Borisa Radičevića - rasprava

6.  Izgradnja škole - informacija

7.  Grančarska ulica -  informacija

8. Ozelenjavanje javnih površina – sadnja stabala - rasprava

9. Obavijesti, pitanja i prijedlozi

Ad 1)  Manifestacija „Ivanje u Kupinečkom Kraljevcu“ - rasprava
            Predsjednik Vijeća, Žarko Vučak informira Vijeće o sastanku sa predstavnicima Centra za kulturu “Novi Zagreb” vezano uz organizaciju manifestacije” Ivanje”. Sastanku je nazočila i članica Vijeća Lucija Josipović.  Centar za kulturu će sudjelovati u podmirenju troškova kulturnog i zabavnog dijela programa sa cca 10.000,00 do maximalno 13.000,00 kn, u što ulaze i troškovi ZAMP-a. Sportski dio programa, Vijeće, odn. Sportsko društvo će organizirati samostalno: dječje igre ili badminton i turnir ulica u nogometu. Predstavnici Centra za kulturu su rekli da žele sudjelovati u programu za djecu i roditelje te bi u taj dio uključili Magic show. U petak bi bio urbaniji program, goste bi zabavljao sastav Trio mudri, a u subotu lokalni band. No, tu je problem što su zauzeti svi koje je kontaktirao. Nadalje, kontaktirao je Fredi plesni centar da se upotpuni program te bi profesionalni plesači nastupili dva puta po šest minuta. Vijeće Gradske četvrti Brezovica za manifestaciju je osiguralo šator, ali treba nabaviti pivske garniture. Došao je do ugostitelja koji je zainteresiran za Ivanje. Za pop rock koncert  fali 3.600,00 kn. 
Nakon kraće rasprave članovi Vijeća prihvatili su prijedlog da se Vijeće Mjesnog odbora obrati Vijeću Gradske četvrti Brezovica da podmiri navedeni troškove.
Predsjednik Vijeća utvrđuje Prijedlog zaključka te ga daje na usvajanje.

Vijeće je jednoglasno (5 “za) donijelo

ZAKLJUČAK
o zahtjevu za isplatu sredstava s pozicije 239-3299 “ostali nespomenuti rashodi poslovanja” Vijeća Gradske četvrti Brezovica za manifestaciju “Ivanje u Kupinečkom Kraljevcu”
1. Vijeće Mjesnog odbora Kupinečki Kraljevec I. traži Vijeće Gradske četvrti Brezovica da odobri isplatu sredstava s pozicije 239 – 3299 „ostali nespomenuti rashodi poslovanja“ u iznosu od 3.600,00 kn, za uslugu održavanja pop rock koncerta što će se održati ispred objekta mjesne samouprave, na manifestaciji „Ivanje u Kupinečkom Kraljevcu“ koja će se održati 24. do 26. lipnja 2022.
2.  Ovaj zaključak dostavlja se Vijeću Gradske četvrti Brezovica na dalje postupanje.

Ad 2) Prijedlog zaključka o prijedlogu utroška sredstava s pozicije "ostali nespomenuti rashodi“ i 
          Prijedlog zaključka o odobrenju korištenja sredstava s pozicije „ostali nespomenuti rashodi 
          poslovanja“

       Predsjednik Vijeća, Žarko  Vučak konstatira da su članovi Vijeća uz ovu točku primili prijedloge zaključaka u pisanom obliku te otvara raspravu.
       Nakon kraće rasprave daje prijedloge zaključaka na usvajanje.
       Vijeće je jednoglasno (5 „za“) donijelo

ZAKLJUČAK

O PRIJEDLOGU UTROŠKA SREDSTAVA SA POZICIJE

OSTALI NESPOMENUTI RASHODI POSLOVANJA

1.
Vijeće Mjesnog odbora Kupinečki Kraljevec I na poziciji 280-3299 za 2022. ima 4.200,00 kn.

2.
Vijeće Mjesnog odbora Kupinečki Kraljevec I. predlaže utrošak sredstava iz točke 1. ovog zaključka na sljedeći način:

       -  troškovi organizacije manifestacije „Ivanje u Kupinečkom Kraljevcu“             4.200,00 kn 

                         Sveukupno:          4.200,00 kn

3.
Ovaj će zaključak biti dostavljen Gradskom uredu za mjesnu samoupravu, civilnu zaštitu i sigurnost.
i
ZAKLJUČAK 

o odobrenju korištenja sredstava

1. Vijeće odobrava isplatu sredstava iz Razdjela Proračuna Grada Zagreba 005-00502, Pozicije 280-3299 "Ostali nespomenuti rashodi poslovanja" Mjesnog odbora Kupinečki Kraljevec I., u iznosu od 4.200,00 kn, za uslugu tonske, svjetlosne i druge tehničke i organizacijske podrške na manifestaciji “Ivanje u Kupinečkom Kraljevcu”.

2. Ovaj će zaključak izvršiti Gradski ured za mjesnu samoupravu, civilnu zaštitu i sigurnost. 

Ad 3) Prijedlog zaključka o potrebi izmještanja stupova niskonaponske električne mreže u ulici 
           Starjak
          Predsjednik Vijeća, Žarko Vučak konstatira da su članovi Vijeća uz ovu točku dnevnog reda primili Prijedlog zaključka te otvara raspravu. 
          Član zaključka, Stjepan Barić iznosi da je izašao na teren sa posjednikom najveće parcele uz koju prolazi prometnica Starjak kako bi ga upoznao sa potrebom izmještanja stupova niskonaponske mreže na njegov posjed radi proširenja prometnice. Posjednik je suglasan sa iznešenim prijedlogom izmještanja.
          Obzirom da se nitko ne javlja za riječ, predsjednik Vijeća daje Prijedlog zaključka na usvajanje.

          Vijeće je jednoglasno (5 „za“) donijelo

ZAKLJUČAK

o potrebi izmještanja stupova niskonaponske električne mreže u ulici Starjak

1. Vijeće Mjesnog odbora Kupinečki Kraljevec I. raspravilo je akciju „proširenje kolnika ulice Starjak“ te je u sklopu rasprave razmotrilo problematiku stupova niskonaponske električne mreže.

2. Vijeće je mišljenja da nije moguće započeti radove na proširenju kolnika ulice Starjak, na dionici od kbr. 10 do raskrižja s ulicom Kraljevečki brijegi jer su stupovi niskonaponske električne mreže u gabaritima planiranog proširenja kolnika.

3. Obzirom na navedeno, Vijeće  traži izmještanje tri stupa niskonaponske elektroične mreže kako bi se moglo izvesti proširenje prometnice na istočnoj strani.

4. Vijeće će ishoditi suglasnosti vlasnika parcela na kojima će se izmicati stupovi i dostaviti ih Elektri Zagreb.

5. Ovaj zaključak dostavlja se  Gradskom uredu za mjesnu samoupravu, civilnu zaštitu i 

sigurnost.

Ad 4) Dječje igralište – informacija
          Predsjednik Vijeća, Žarko Vučak informira članove Vijeća da je zaključak o prijedlogu održavanja dječjeg igrališta poslan na dalje postupanje Gradskom uredu za mjesnu samoupravu, civilnu zaštitu i sigurnost (M. Velzek), no do danas se navedeni gradski ured nije očitovao.
Ad 5)  Imenovanje trga Borisa Radičevića – rasprava
            Predsjednik Vijeća, Žarko Vučak daje riječ članici Vijeća Luciji Josipović da izvijesti članove o radnjama koje je poduzela u cilju imenovanja trga Borisa Radičevića.
            Lucija Josipović iznosi da je komunicirala  predstavnike Gradskog ureda za katastar i geodetske poslove koji je nadležan za imenovanja ulica i trgova te su joj rekli da je lokacija koja je predviđena za imenovanje u vlasništvu Grada. Vijeće Mjesnog odbora treba donijeti prijedlog za imenovanje, uputiti ga Vijeću Gradske četvrti, a nakon što zaključak Vijeća Mjesnog odbora potvrdi Vijeće Gradske četvrti isti se dostavlja Gradskom uredu za katastar i geodetske poslove na obradu te ukoliko je sve u redu, upućuje se na sjednicu Odbora za imenovanje ulica i trgova, a  konačnu odluku o imenovanju donosi Gradska skupština Grada Zagreba.

            Žarko Vučak zahvaljuje Luciji Josipović na trudu te iznosi da bi bilo razmisliti je li bolje imenovati trg po Borisu Radičeviću ili športsko rekreacijski centar.

           Lucija Josipović predlaže da se u donošenje prijedloga uključe i vijeća mjesnih odbora Kupinečki Kraljevec – centar i Kupinečki Kraljevec II. 

Ad 6)  Izgradnja škole – informacija
           Žarko Vučak informira članove Vijeća da su radovi na dogradnji škole stali  jer se radilo na uklanjanju nedostataka projekta; spremnik za plin nije imao potrebnu dokumentaciju, a kanalizacija nije bila obuhvaćena troškovnikom. Navodno objekat neće dobiti uporabnu dozvolu jer rubom parcele prolazi dalekovod te napominje da je školska zgrada izgrađena prije dalekovoda.

           Potpredsjednica Vijeća, Ivana Pogačić navodi da izvođač radova ima problema s nedostatkom podizvođača, a i s troškovima radova obzirom da je od prijave na natječaj do izvođenja radova prošlo dvije godine, a cijena materijala znatno je porasla u navedenom razdoblju.
Ad 7)  Grančarska ulica -  informacija
           Predsjednik Vijeća, Žarko Vučak informira članove Vijeća o sastanku sa predstavnicima Gradskog ureda za prostorno uređenje vezano uz rekonstrukciju Grančarske ulice. Sastanak je bio vrlo neugodan, a predstavnik navedenog ureda uglavnom je ponavljao da je Vodoopskrba i odvodnja d.o.o. kriva za stanje prometnice. Pokušao je što više argumentirati važnost realizacije navedene akcije. Projekat stoji jer IGH treba napraviti istraživanje, mjesto istraživanja je označeno, no Zagrebačke ceste nemaju bitumena za sanaciju. Hrvatske vode tražile su proširenje koridora.
Ad 8) Ozelenjavanje javnih površina – sadnja stabala – rasprava
          Predsjednik Vijeća konstatira da su uz ovu točku dnevnog reda članovi Vijeća primili dopis voditeljice Odjela za građenje komunalne infrastrukture vezano uz ozelenjavanje javnih površina u cilju povećanja zelenila u gradu Zagrebu.
         Predsjednik Vijeća, Žarko Vučak iznosi da se na jednoj od sjednica razgovaralo o ovoj inicijativi te da na području Mjesnog odbora ima dovoljno zelenih površina. Mišljenja je da prostora za sadnju stabala uz javne površine ili nema, ili bi se sadnjom stabala smanjili koridori prometnica.

          Budući da su se članovi Vijeća složili su se s mišljenjem predsjednika, konstatira se da Vijeće Mjesnog odbora Kupinečki Kraljevec I. nema prijedloga za ozelanjavanje javnih površina.
Ad 9) Obavijesti, pitanja i prijedlozi      
       Potpredsjednica Vijeća, Ivana Pogačić traži da se uputi požurnica Zagrebačkim cestama da postave prometno ogledalo kod raskrižja ulica Ograja i Kraljevečki brijegi obzirom da je izdano rješenje te da se postave dva rasvjetna tijela u ulici Ograja. Nadalje, predlaže da se iz EU fondova pokuša urediti zgrada starog dućana koja bi mogla biti mali dječji vrtić.

       Vezano uz postavljanje stupova javne rasvjete u ulici Ograja, Žarko Vučak iznosi da je već kontaktirao g. Plukavca iz Ureda za prostorno uređenje, a što se tiče zgrade starog dućana, Vijeće je prije šest godina tražilo rješenje za rušenje, ali je odgovoreno da na navedenoj parceli postoji teret stoga nije moguće tražiti rušenje.

       Darko Pereković iznosi da je dobio rješenje o rušenju kad je bio predsjednik Vijeća Mjesnog odbora te da će ga dostaviti Vijeću.

      Žarko Vučak infomira članove Vijeća da će u cilju rješavanja oborinske odvodnje u sklopu projekta izgradnje nogostupa u ulici Kraljevečki brijegi razgovarati s vlasnikom parcele po kojom trenutno ide oborinska odvodnja s prometnice.
       Obzirom da se nitko ne javlja za riječ, predsjednik, Žarko Vučak zaključuje 13. sjednicu te zahvaljuje na radu članovima Vijeća Mjesnog odbora.

       Dovršeno u 22,05 sati.
  Zapisnik izradila:

    Lidija Špišić
     KLASA:024-008/22-003/1032
     URBROJ:251-13-11-8-22-2
     Kupinečki Kraljevec, 12. svibnja 2022. 
                                                                                                       Predsjednik 
                                                                                              Vijeća Mjesnog odbora
                                                                                               Kupinečki Kraljevec I.
                                                                                                      Žarko Vučak
